Održavanje kompetencija nastavnika (u nastavi geografije prirode i društva) promjena uloge nastavnika, etika i motivacija

Obavljanje bilo koje djelatnosti zahtijeva stalno praćenje i poznavanje aktuelnih promjena u profesiji kojom se bavimo, kako bismo mogli uspješno da odgovorimo na postavljene zadatke. U tom smislu, ako želimo da naši nastavnici uspješno pomažu i podržavaju proces učenja učenika, onda i oni sami treba da budu uspješni učenici.

Svaka škola jeste organizacija u kojoj se uči, ali ona, istovremeno, treba da bude i organizacije koja uči.

Profesionalni razvoj nastavnika omogućava kontinuirano sticanje, proširivanje i produbljivanje znanja, razvijanje vještina i sposobnosti koje su relevantne za uspješnost nastavnih i vannastavnih aktivnosti učenika. Isto tako, pruža mogućnost sticanja znanja i vještina kojima se obezbjeđuje kvalitetna i uspješna saradnja sa kolegama i upravom škole, kao i kvalitetan odnos sa roditeljima i lokalnom zajednicom. Takođe, omogućava pripremu za prihvatanje sistemskih promjena, njihovu uspješnu primjenu i aktivno učešće i inicijativnost u sprovođenju reforme.

Kako bi mogli da prate savremena dešavanja i pripreme se za uloge koje im razvoj društva neosporno nameće, odnosno da bi mogli da dostignu kompetencije aktuelne u određenom vremenu, nastavnicima treba pružiti mogućnost kontinuiranog profesionalog razvoja kroz organizovan i funkcionalan sistem.

Kontinuirani profesionalni razvoj pojedinca u obrazovnom sistemu podrazumijeva pohađanje određenih seminara, kao i različite vidove organizovanog i planiranog prenošenja znanja ili razmjene profesionalnih iskustava unutar škole ili između škola.

Profesionalni razvoj je rezultat međudejstva obuke i iskustva, tako da uključuje: formalno iskustvo (bazično obrazovanje, seminare, mentorstvo, radionice, profesionalna okupljanja), neformalno iskustvo (praćenje stručne literature, interneta, emisija posvećenih obrazovnim pitanjima) i samoevaluaciju i istraživanje obrazovno-vaspitne prakse.

Profesionalni razvoj pojedinca ne može se, dakle, svesti na povremene seminare i profesionalna okupljanja.

To je dugoročan proces tokom kojeg se, kroz učenje, praktičan rad i istraživačku djelatnost, razvijaju i unapređuju znanja, vještine i sposobnosti pojedinca.

Nastavnik postaje praktičar koji promišlja i u skladu sa svojim potrebama postavlja ciljeve svog profesionalnog razvoja.

Interaktivna obuka jeste aktuelni način organizacije obuke nastavnika u gotovo svim obrazovnim sistemima. Ona se zasniva na shvatanju učenja kao aktivne konstrukcije znanja, kao višestrukog, integralnog i kontekstualnog procesa tokom kojeg se uvažavaju različiti stilovi učenja. Riječ je o iskustvenom učenju u kojem se znanje stvara kroz transformaciju iskustava i putem kritičkog promišljanja. Realizuje se primjenom različitih tipova aktivnosti i interaktivnih metoda rada i ima sljedeće komponente: pripremu, realizaciju i podršku.

Ovakva obuka podrazumijeva:

1) razmjenu (iskustava, znanja, uvjerenja i potreba između voditelja i učesnika i među učesnicima);

2) povezivanje sa vlastitim iskustvom i praksom (polaženje od iskustva, analiza iskustva i prakse, primjena i promjena prakse);

3) saradnju i partnerstvo (kooperativno učenje i odnos baziran na ravnopravnosti, komplementarnosti, kompetentnosti, poštovanju i demokratskoj proceduri).

Interaktivna obuka realizuje se u skladu sa savremenim shvatanjem procesa učenja odraslih u okviru kojeg se uvažavaju sve njegove specifičnosti: od činjenice da odrasli posjeduju životno iskustvo i iskustvo u struci, preko toga da već imaju formirane vrijednosti, vjerovanja i stavove, te snažnu potrebu da sami sebe usmjeravaju, do učenja usmjerenog na problem, tj. konkretnu situaciju u nastavi. Ovakvu vrstu obuke i aktivnosti profesionalnog razvoja nastavnici lakše prihvataju i intenzivnije učestvuju u njihovoj realizaciji.

Nastavni proces je složen i zahtijeva od nastavnika da bude dobar poznavalac struke, ali i dobar pedagog i metodičar. Zato je i njegova uloga kompleksna i sadrži niz različitih poduloga i zadataka koji se često preklapaju, ponekad određene dominiraju, dok drugi put bivaju potisnute.

U kontekstu stalnih promjena, kako u obrazovanju, tako i u drugi mijenjaju se uloge nastavnika koje zahtijevaju određena znanja i vještine. Neke od njih nastavnici nijesu stekli na inicijalnim studijama. Da bi na kvalitetan način uradio ono što se u savremenom društvu od njega očekuje, nastavnik treba da razumije, prihvati i zauzima nove uloge ili koriguje već postojeće.

Društvo znanja kao aktuelna paradigma u razvijenim zemljama zahtijeva od nastavnika da preuzme neke nove uloge među kojima središnje mjesto pripada preusmjeravanju od podučavanja ka učenju prilikom pripremanja i tokom realizacije nastavnog procesa. Zatim, upotreba savremene informacione tehnologije, osposobljenost za rad sa različitim učenicima, neophodnost saradnje sa kolegama, stručnim saradnicima i roditeljima, kao i osposobljenost za refleksiju, istraživanje i evaluacija sopstvenog rada. To znači da nastavnici treba da se usmjere ka dostizanju određenih kompetencija. Za uspješno preuzimanje svih tih uloga nastavnik treba da bude otvoren za promjene i motivisan za doživotno učenje.

U skladu sa prethodno rečenim, nastavnik može imati različite uloge: predavač, organizator nastave, partner u pedagoškoj komunikaciji, stručnjak u svojoj oblasti, motivator, procenjivač i ocjenjivač, regulator socijalnih odnosa u grupi/odjeljenju, partner u afektivnoj interakciji, nastavnik kao »banka podataka« i sl.

*Nastavnik kao predavač* prenosi informacije, izlaže gradivo, prezentuje sadržaje, koristi slikovni, simbolički i manipulativni materijal i usmjerava učenike da se njime služe. On, takođe, formuliše probleme, definiše, opisuje, poredi, zaključuje, vodi nastavni proces, primjenjuje određene nastavne tehnike, principe i metode rada, povezuje znanja učenika i ukazuje na njihovu moguću primjenu.

*Nastavnik kao organizator nastave* postavlja, prije svega, ciljeve časa, zatim planira nastavne ciljeve i sadržaje, sredstva, opremu, oblike i metode rada, vrijeme i raspored vremena.

*Kao partner u pedagoškoj komunikaciji* nastavnik postavlja pitanja, daje verbalne i neverbalne poruke i odgovara na njih, daje savjete, mišljenja, sudove i podstiče učenike na isto, modeluje odjeljenjske diskusije, povezuje novo gradivo sa postojećim znajem i iskustvom učenika, prihvata reakcije učenika, osposobljava ih za samostalnu procjenu i samoprocjenu, strukturira učeničko mišljenje i sl.

*Nastavnik kao stručnjak za svoju oblast predstavlja* model kako se misli, radi i istražuje u određenoj nauci i osposobljava učenike za samostalan rad u toj oblasti. Kao motivator nastoji da motiviše učenike na učenje, pronalazi najbolje puteve učenja za svoje učenike, razvija unutrašnju motivaciju – koristi postojeća intersovanja djece i podstiče nova, vodi računa o pažnji učenika tokom časa, čini rad prijatnijim, i sl.

*Kao procjenjivač i ocjenjivač kontinuirano* prati rad učenika i daje povratnu informaciju o uspješnosti učenja. Zajedno sa učenikom analizira njegova individualna postignuća i izrađuje akcioni plan za poboljšanje uspjeha. Procjenjivanje i ocjenjivanje koristi za podsticanje, razvoj i napredak učenika, a ne za kontrolu i kažnjavanje. Takođe, na osnovu ocjena svojih učenika procjenjuje efikasnost i kvalitet sopstvene prakse i planira određene korekcije. Koristi različite tehnike procjenjivanja i praćenja rada učenika, i periodično piše izvještaje za roditelje.

*Kao razredni starješina*, a iako to nije, nastavnik treba da bude neko ko reguliše socijalne odnose u grupi i pomaže da se oni ostvaruju na najbolji mogući način. To obuhvata uspostavljanje radne discipline, pravičan odnos prema svim učenicima u odjeljenju, posebno prema djeci iz marginalizovanih grupa, uspješno rješavanje konflikata među učenicima; u grupi on je vođa, organizator, inicijator, ravnopravan član grupe.

*Kao partner u afektivnoj komunikaciji* nastavnik djeluje na tri polja: (1) trenutno afektivno stanje učenika; (2) trajne emocionalne karakteristike; (3) razvojni problemi i krize. Nastavnik, u tom smislu, treba da poznaje mentalno zdravlje, afektivna stanja i potrebe svojih učenika. Takođe, da posjeduje određenu sposobnost dijagnostikovanja određenih stanja i nivoa problema, kako bi mogao da inicira određene akcije za pomoć učeniku (razgovor sa djetetom, roditeljima, psihologom i dr.).

*Nastavnik kao »banka podataka«* treba da bude neko ko se interesuje za različite oblasti prirodne i društvene sredine, tako da učenicima može da dā informaciju, čak i kada pita za nešto što nije predviđeno nastavnim programom. Takođe, da izgradi smjelost da i, u određenoj situaciji, prizna da određeni podatak ne zna, ali da ga zajednički mogu pronaći i gdje ga mogu pronaći.

*Razvoj i usavršavanje informaciono-komunikacionih tehnologija* takođe može doprinijeti promjeni uloge nastavnika u nastavnom procesu – on postaje pokretač i usmjerivač, te na taj način učeniku pomaže da transformiše informacije u znanje. U tom procesu nastavnik treba da pronađe načine na koje će preoblikovati tradicionalne vještine u aktuelne, da razvije nove paradigme podučavanja, te da usvoji nove administrativne i tehničke vještine. Tehnologija ne može zamijeniti mnoge uloge nastavnika, ali mu može poslužiti da kvalitetnije i svrsishodnije ostvari obrazovne ciljeve.

*Etička profesija*. Nastava nije samo tehnička, već je prije svega etička, socijalna djelatnost. Etički kodeks nastavničke profesije zamjenjuje profesionalne standarde i kompetencije. Pred nastavnikom je zahtjev da obrazovanje stavi u funkciju društva. Osjećaj da je razvoj učenika povjeren njemu i svijest o vlastitoj ulozi stavljaju nastavnika u poziciju iz koje ne može ignorisati moralnu stranu zadatka na kojmu radi

2. Nove uloge nastavnika u Crnoj Gori

Ukoliko pokušamo da sumiramo i kategorizujemo najčešće nove uloge nastavnika, uslovljene promjenama u obrazovnom sistemu Crne Gore, prvo mjesto zauzeće preusmjeravanje od podučavanja ka učenju, zatim osposobljenost za rad s različitim učenicima (različite sposobnosti, posebne potrebe, multikulturalne različitosti...), nužnost saradnje i timskog rada sa kolegama, stručnim saradnicima i roditeljima, upotreba savremene informacione tehnologije, kao i osposobljenost za refleksiju, istraživanje i evaluaciju sopstvenog rada.

Za uspješno preuzimanje svih tih uloga nastavnik treba da bude otvoren i spreman za promjene, te motivisan za doživotno učenje.

Stvarna promjena nastavničkih uloga, mnogo je komplikovanija nego što se, tokom teorijskih razmatranja, čini. Da bi se uloga nastavnika odista promijenila i uskladila sa aktuelnim dešavanjima u obrazovanju, treba pokrenuti i sinhronizovati rad na nekoliko nivoa. Prije svega, to je sistem inicijalnog obrazovanja nastavnika, zatim priprema za obavljanje nastavničke profesije kroz pripravnički staž i, na kraju, intenzivno učešće u aktivnostima profesionalnog razvoja tokom radne karijere. Ukoliko nastavnik svoje različite uloge, kao i njihovu izmjenu u skladu sa aktuelnim potrebama društva, ne sagleda, ne upozna i ne nastavi da razvija, teško da će ih u sopstvenom radu primjenjivati.

Dosljedna realizacija predmetnih programa zasnovanih na ishodima učenja i djelimičnoj otvorenosti (samim tim predmetnih programa Geografija i Priroda i društvo) koji su trenutno aktuelni u našem obrazovanju, zahtijeva od nastavnika da poznaje i zauzima različite uloge u svojoj učionici.

Ključna uloga nastavnika u vaspitno-obrazovnom sistemu u Crnoj Gori i razvijenim obrazovnim sistemima u svijetu, jeste, prije svega, da usmjerava proces učenja. U skladu sa tim on treba da bude facilitator u procesu učenja, zatim mentor, tutor, trener...

Nova paradigma učenja o kojoj govorimo obuhvata mnogo segmenta koji zahtijevaju različite uloge nastavnika. Najvažniji od njih su:

* učenje kroz aktivnost;
* planiranje podučavanja i učenja u skladu sa individualnim potrebama učenika i njihovim stilovima učenja (individualizacija nastavnog procesa);
* socijalna participacija (pojačana usmjerenost na razvijanje vještina međusobne komunikacije i saradnje);
* prelaz od reprodukcije ka konstrukciji znanja (od sposobnosti reprodukcije naučenih činjenica i znanja, ka kreiranju znanja; učenici kao aktivni učesnici u konstruiranju sopstvenih znanja kroz proces učenja, pri čemu su eksperimentisanje i istraživanje njihovi značajni aspekti);
* reorganizovanje situacija učenja (multidisciplinarni pristup u svim situacijama kada je to moguće ostvariti, kroz drugačiju organizaciju i planiranje vremena posvećenog podučavanju i učenju, integrisana nastava).